Ο Πρόεδρος Ομπάμα ζητά απ' το Κογκρέσο να εγκρίνει άμεσα νέο σχέδιο για θέσεις εργασίας
οι ιδέες του κ. Ομπάμα απαιτούν «προσεκτική εξέταση» δηλώνουν οι Ρεπουμπλικανοί
Ο αμερικανός Πρόεδρος Μπαράκ Ομπάμα προέτρεψε το Κογκρέσο να εγκρίνει την πρόταση του, ύψους 447 δισεκατομμυρίων δολαρίων, για την δημιουργία νέων θέσεων εργασίας και την απομάκρυνση της αμερικανικής οικονομίας από το ενδεχόμενο μιας νέας ύφεσης. Ο κ. Ομπάμα τόνισε ότι έστειλε το νομοσχέδιο στο Καπιτώλιο την Δευτέρα και ότι τα μέλη του Κογκρέσου θα πρέπει να το υπερψηφίσουν άμεσα, χωρίς καθυστερήσεις και πολιτικές σκοπιμότητες. Με δασκάλους, αστυνομικούς, εργάτες σε έργα υποδομών, βετεράνους πολέμου και διάφορους άλλους να στέκονται δίπλα του την ώρα της ομιλίας, ο αμερικανός Πρόεδρος επεσήμανε από το Λευκό Οίκο ότι αυτοί οι άνθρωποι ανήκουν στις κατηγορίες εργαζομένων που θα ευεργετηθούν από την νέα νομοθεσία. Ο κ. Ομπάμα πρόσθεσε επίσης ότι στο νομοσχέδιο περιλαμβάνονται φοροαπαλλαγές για μικρές επιχειρήσεις, καθώς επίσης και χρηματοδοτικά προγράμματα που θα ανοίξουν θέσεις εργασίας σε κατασκευαστικά έργα. Ο διευθυντής της υπηρεσίας προϋπολογισμού του Λευκού Οίκου, Τζέικομπ Λίου έδωσε λεπτομέρειες για την χρηματοδότηση του νομοσχεδίου. Όπως είπε περιλαμβάνει προτάσεις για εξοικονόμηση 400 δισεκατομμυρίων δολαρίων από την κατάργηση συγκεκριμένων φοροαπαλλαγών και εξαιρέσεων για άτομα που έχουν εισόδημα μεγαλύτερο από 200 χιλιάδες δολάρια ετησίως και ζευγάρια με εισόδημα μεγαλύτερο των 250 χιλιάδων ετησίως. Ο αμερικανός Πρόεδρος ανέφερε επίσης ότι θα παρουσιάσει πρόταση για την μείωση του ελλείμματος. Ο Πρόεδρος της Βουλής των Αντιπροσώπων, Ρεπουμπλικανός Τζον Μπέινερ, ανέφερε την Δευτέρα ότι ελπίζει στη συνεργασία με τον αμερικανό Πρόεδρο για την δημιουργία θέσεων εργασίας, αλλά οι ιδέες του κ. Ομπάμα απαιτούν «προσεκτική εξέταση». Οι επικριτές αναφέρουν ότι τα χρήματα που απαιτούνται για την εφαρμογή του νομοσχεδίου θα επιβαρύνουν ακόμα περισσότερο το αυξανόμενο χρέος. Αλλά ο Πρόεδρος Ομπάμα ανέφερε την Δευτέρα ότι το κόστος του νομοσχεδίου είναι καλυμμένο και δεν θα προστεθεί στο ομοσπονδιακό χρέος.